Ivars Amoliņš

Ivars Amoliņš (dzimis  Rīgā, miris ) bija latviešu inženieris, uzņēmējs un politiķis. Latvijas Republikas Zvejniecības valsts ministrs (1995—1997).

 Dzīvesgājums 
Dzimis 1941. gada 1. aprīlī Rīgā. 1959. gadā beidza mācības Džūkstes vidusskolā, 1971. gadā absolvēja studijas Rīgas Politehniskā institūta Elektroenerģētikas fakultātē, bet pēcāk absolvējis arī Latvijas Lauksaimniecības akadēmiju lauksaimniecības ekonomikas specialitātē.

No 1968. līdz 1978. gadam strādāja par galveno inženieri Jūrmalas pilsētas uzņēmumā "Gaisma", no 1978. gada bija zvejnieku kolhoza "Selga" priekšsēdētāja vietnieks, no 1985. gada Tukuma "Lauktehnikas" pārvaldnieks. Bijis PSKP biedrs.

1990. gadā viņš kandidēja Augstākās Padomes vēlēšanās Slampes vēlēšanu apgabalā kā neatkarīgs kandidāts, taču netika ievēlēts.

Pēc Latvijas neatkarības atjaunošanas no 1993. gada I. Amoliņš bija zvejnieku sabiedrības SIA "Selga" direktors.

1993. gadā nesekmīgi kandidēja 5. Saeimas vēlēšanās no "Saskaņa Latvijai – atdzimšana tautsaimniecībai!" saraksta, bet 1995. gadā — 6. Saeimas vēlēšanās no Latvijas Vienības partijas. No 1995. gada 21. decembra līdz 1997. gada 13. februārim I. Amoliņš bija Zvejniecības valsts ministrs Zemkopības ministrijā,Balsojums par uzticību Andra Šķēles sastādītajai valdībai 1995. gada 21. decembrī "Latvijas Vēstnesis" Nr. 199, 22.12.1995. darbojoties Andra Šķēles valdībā. 1996. gadā vēlējies demisionēt no valsts ministra amata, Latvijas Vienības partijai pametot valdību, bet Ministru prezidents A. Šķēle nepieņēma demisiju.

1997. gada pašvaldību vēlēšanās I. Amoliņš nesekmīgi kandidēja uz vietu Rīgas domē no Latvijas Vienības partijas, bet 1998. gadā kandidēja un netika ievēlēts 7. Saeimas vēlēšanās no Jaunās partijas.

Vēlāk bija SIA "A3" valdes priekšsēdētājs Sēmes pagastā. 2005. gada pašvaldību vēlēšanās kandidēja uz vietu Tukuma pilsētas domē no LSDSP saraksta, bet netika ievēlēts.

2006. gadā I. Amoliņš neveiksmīgi kandidēja 9. Saeimas vēlēšanās no LSDSP saraksta, 2010. gadā — 10. Saeimas vēlēšanās no partijas "Par prezidentālu republiku", bet 2014. gadā bija partijas "No sirds Latvijai" dibinātāju skaitā un kandidēja 12. Saeimas vēlēšanās no tās saraksta, taču atkal netika ievēlēts.

Miris 2024. gada 11. maijā.timenote.info

 Atsauces 

Kategorija:1941. gadā dzimušie
Kategorija:Rīgā dzimušie
Kategorija:2024. gadā mirušie
Kategorija:Latvijas lauksaimnieki